খেজুরিতে বিজেপি নেতার বাড়িতে হামলার অভিযোগে গ্রেফতার জেলা সম্পাদক

পূর্ব মেদিনীপুর: রাতের অন্ধকারে বিজেপি (BJP) পরিচালিত পঞ্চায়েত সমিতির সভাপতি উদয় শংকর মাইতির বাড়িতে হামলা, হুমকি ও তার স্ত্রীকে মারধরের অভিযোগে গ্রেফতার হলেন বিজেপির জেলা সম্পাদক তথা খেজুরি (Khejuri) ২ নম্বর ব্লকের পঞ্চায়েত সমিতির ভূমি কর্মদক্ষ পবিত্র দাস। ঘটনাকে কেন্দ্র করে খেজুরিতে প্রকাশ্যে দেখা দিল বিজেপির গোষ্ঠীদ্বন্দ্ব (District news)।

গত ৩১ অক্টোবর পবিত্র দাস ও তাঁর ঘনিষ্ঠদের বাড়িতে হামলার অভিযোগ ওঠে। সেই মামলাতেই ১ নভেম্বর গ্রেফতার হয়েছিলেন পঞ্চায়েত সমিতির সভাপতি উদয় শংকর মাইতি। পরে ৬ নভেম্বর উদয় শংকর মাইতির স্ত্রী তালপাটি কোস্টাল থানায় পবিত্র দাসসহ চারজনের বিরুদ্ধে লিখিত অভিযোগ দায়ের করেন—বোমা, আগ্নেয়াস্ত্র নিয়ে হামলা, হুমকি, তার স্ত্রীকে মারধর এবং ছেলেকে বেঁধে মারধর করার অভিযোগে। সেই অভিযোগের ভিত্তিতেই বুধবার গ্রেফতার করা হয় পবিত্র দাসকে।

আরও পড়ুন: বেসরকারি কলেজ ছাত্রীকে গোপন ছবি তোলার অভিযোগে গ্রেফতার যুবক

ঘটনাকে কেন্দ্র করে রাজনৈতিক তরজাও শুরু হয়েছে। তৃণমূলের কাঁথি সাংগঠনিক জেলা যুব সভাপতি শেখ জালাল উদ্দিন কটাক্ষ করে বলেন, “নিজেদের মধ্যে পাট্টা ও টেন্ডারবিলি নিয়ে গণ্ডগোল। যে দলে কোনও নিয়ম বা শৃঙ্খলা নেই, কর্মীদের মর্যাদা নেই, সেখানে এমন ঘটনা স্বাভাবিক।” অন্যদিকে, বিজেপির কাঁথি সাংগঠনিক জেলা সহ-সভাপতি তাপস তলায়ের বক্তব্য, “আইনের ঊর্ধ্বে কেউ নয়। আইন নিজের গতিতেই চলবে। অভিযোগগুলি ভিত্তিহীন এবং এটি দলের বিষয় নয়, ব্যক্তিগত বিবাদ।” গ্রেফতার পবিত্র দাসকে বৃহস্পতিবার কাঁথি মহকুমা আদালতে পেশ করেছে পুলিশ। রিমান্ডের আবেদন জানানো হয়েছে।